23.6.09

Referat af generalforsamling 28.5.09 i Rude Sø Ejerlag holdt hos Sten Sverdrup Jensen, Rudesøvej 9.

1. Valg af dirigent

John Hansen blev valgt

1. Formandens beretning

*Forhåbentlig er min beretning i jubilæumsåret lige så underholdende som den i fjor, hvor jeg kunne berette om skærmydslerne med Rudersdal Kommune omkring tilladelsen til udtynding i åkandebestanden ved svaneøen. Som I ved lykkedes det på et hængende hår at få tilladelsen og Keld og Benny påtog sig at udføre arbejdet og spare Ejerlaget for den udgift. Forhåbentlig fik de den kasse øl som blev stillet i udsigt og forhåbentlig har de mod på at gentage succesen i år mod samme belønning?*

*Som nævnt på generalforsamlingen i fjor har vi med sigte på at genopbygge krebsebestanden i søen meldt Ejerlaget ind i Danmarks Krebseavlerforening for derigennem at få sagkyndig bistand til projektet, endda til reduceret betaling. Vi havde i den sammenhæng besøg af krebsekonsulent Tim Barker lørdag d. 18. april. Sammen med Søren Loldrup og undertegnede beså han forholdene omkring søens bredder og tog prøver af ilt og ph. Da det ikke kan udelukkes at søen stadig har en bestand af de forkætrede signalkrebs, som blev udsat i 1980’erne, blev vi anbefalet den strategi at sætte nogle ruser ud så snart vandtemperaturen var over 16 grader og se om der gik nogle krebs i fælderne. Først når det kan konstateres med meget stor sandsynlighed at der ikke er (flere) signalkrebs tilbage i søen giver det mening at udsætte flodkrebs, som er den oprindelige art på vore breddegrader og den art som man ønsker fremmet i Danmark, bl.a. gennem krone-til-krone tilskud til udsættelser.*

*Således animeret indkøbte bestyrelsen 10 ruser og indledte i fredags forsøgsfiskeriet efter signalkrebs eller beslægtede arter. Allerede lørdag morgen fik mit 3-årige barnebarn Haakon og jeg en krebs i en ruse som var sat ved skovkanten. En stor arrig trold, som I kan se på det billede som er lagt ud på hjemmesiden, og naturligvis af hankøn! Desværre er bæstet med eksperternes ord en signalkrebs, og en mega-fangst på 4 stk i forgårs bekræfter dette. Fangsten signalerer også at vi måske har en livskraftig bestand. Derfor tog jeg i går kontakt med ”vores” biolog fra ”søvandringen i fjor” Henrik Jørgensen i Skov- og Naturstyrelsen for at få hans vurdering og råd. Henrik er nemlig også krebsesagkyndig. Henrik nævnte den andetsteds observerede mulighed at bestanden i Rudesø måske kun består af gamle signalkrebshanner og dermed er på sikker dødskurs. Rådet var derfor at fortsætte forsøgsfiskeriet. Består bestanden af gamle hankrebs er løsningen: ”Alle mand til ruserne”, så vi får dem fanget og spist mens tid er. De smager nemlig fortræffeligt. Er der derimod hunner og yngre hanner i fangsten har vi en aktiv bestand af signalkrebs i søen, og så giver udsætning af flodkrebs ingen mening idet signalkrebsen fortrænger flodkrebsen. Så vi må videre med forsøgsfiskeriet så vi kan få afklaret hvad det er for en bestand vi har i søen og hvor. Alle interesserede er velkomne til at deltage.*

*A pro pos Krebseavlerforeningen, så deltog jeg i foreningens generalforsamling i efteråret. Der mødte jeg en masse flinke krebsefolk og mange med dyb indsigt i flodkrebseavlens mange teknikaliteter. Hvis vi har en levedygtig bestand af signalkrebs i Rudesø bliver det nok både vores første og sidste generalforsamling i det selskab. For i Krebseavlerforeningen betragtes signalkrebs som et skadedyr nærmest på linie med dræbersneglen.*

*Jeg nævnte før hjemmesiden. Den har vi og især Søren Kraunsø brugt mange kræfter på siden sidste generalforsamling. Nogle af jer har måske allerede været inde på hjemmesiden og set hvad der står på det sprog, som hedder volapyk. Det skrevne bliver snart ”oversat” til læseligt dansk. Søren vil senere i aften give os en demonstration af hjemmesiden og dens brug blandt medlemmerne af ejerlaget..*

*Jeg brugte i min indledning ordet ”jubilæumsår”, og det er fordi vi i år kan fejre 75-års jubilæum i Ejerlaget den 25. juni. Vi har i bestyrelsen besluttet at udsætte festlighederne i den anledning til lørdag d. 29. august, hvor vi formoder flere medlemmer vil være hjemme. Fejres skal jubilæet og med størst mulig deltagelse. Vi har i bestyrelsen nogle ideer til hvad der skal ske og dem vil vi delagtiggøre jer i lidt senere i generalforsamlingens program. Jeg kan dog allerede her og nu afsløre at Knud Ole har påtaget sig den vigtige opgave at bringe det historiske skrift om søens og Ejerlagets tilblivelse, som blev lavet til 50-års jubilæet i 1984, nogenlunde up-to-date. Knud Ole har jo gjort alle de 25 år med – og flere til!. Han vil selv senere komme med en opfordring til jer alle om at forsyne ham med materiale af alskens art inklusive erindringer fra de seneste 25 år og før. Mere vil jeg ikke sige om jubilæet her og nu.*

*Til gengæld vil jeg godt sige noget om colitallene i Rudesø, som vi jo får målt hver sommer. I sommeren 2008 var tallene for termoresistente colibbakterier i den nordlige og sydlige ende på henholdsvis 25 og 36 per 100 ml og det er langt indenfor Rudersdal Kommunes sundhedsrisikogrænse som ligger ved 1000 per 100 ml. Så vi kan altså trygt fortsætte med at bade i søen, hvis bare vi undgår badning lige efter større regnskyl som medfører åbning af klapventilen ved Landsevej. Den slipper vi jo desværre ikke af med lige med det første, selvom afskaffelsen figurerer i Rudersdal Kommunes vandmiljø plan.*

*Så har vi som de fleste vel har observeret et svanepar med hunnen på æg. Svanefar er en gammel kending – og efter nogens mening et surt spektakel, som både hvæser og snapper. Konen hverken kan eller skal man komme nær, så hendes gemyt tør jeg ikke udtale mig om, men forhåbentlig får de nogle dejlige unger, som får lov til at vokse til i vores sø.*

*Jeg har med glæde konstateret at børnene i hvert fald på Rudesøvej fisker flittigt og der snakkes meget blandt dem om at fange ”den store gedde”. Foreløbig er fangsten blevet ved skallerne, men al begyndelse er jo svær. De enorme maddingklumper, som børnene sætter på krogene burde kunne friste også en gedde.*

*Vi var vist rigtig mange lodsejere, som blev glade da Hoffmanns på Søholmen i fjor fik sin roterende skorstenspibe malet sort. Jeg tror, at kun de som bor lige neden under piben er de eneste som ikke oplevede de mange blink fra skorstenen på en lang solskinsdag. Tak for at I imødekom henstillingen.*

*Jeg bliver desværre også nødt til at komme med et par sure formandsbemærkninger. Mange af os har igen i år haft udsigt til nogle synkende skuder i søen. Og noget kønt syn er det ikke, hverken sommer eller vinter. Jeg henstiller igen at bådejerne gør sig den ulejlighed at tømme bådene når de er løbet fulde af regnvand og tage dem ind på land om vinteren. Det har bådene også bedst af.*

*Og så er der nogle af medlemmerne uden hund og såmænd også nogle med hund, som synes at glammeriet kan blive vel heftigt når kræene svarer hinanden hen over søen. Vi har selv et par af de slemme her i huset og de reagerer desværre ikke ret godt hverken på skældud eller trusler. Jeg ved ikke om vi kollektivt kan gøre noget ved problemet. Måske vi hundeejere hver især i det mindste kan reducere problemets omfang under mottoet: ”Mindre gøen –fred ved søen”.*

*Dette var hvad jeg havde at sige i formandsberetningen i år – tilbage er kun at ønske alle en god sommer med mange gode oplevelser ved, på og i Rudesø.*

*Sten Sverdrup-Jensen*

*PS. Week-enden efter generalforsamlingen var der igen 4 krebs i de ruser som jeg røgter i søens nordlige halvdel. Ikke alene var det signalkrebs, men tre af dem var hunner og den ene endda med en større børneflok under halen. Dette indikerer, at vi har en aktiv bestand af signalkrebs i Rudesø og at ideerne om at udsætte flodkrebs bør skrinlægges.*

*For en god ordens skyld vil jeg gerne pointere at vores bestand af signalkrebs er fuldt lovlig. Da den officielle ”krebsepolitik” i Danmark går ud på at fremme flodkrebsen, som er den oprindelige art her til lands, har vi en forpligtelse til at sørge for at signalkrebs fra Rudesø ikke spredes til andre søer og vandløb. Husk derfor at krebs fra Rudesø kun må genudsættes i Rudesø. Krebs, som fanges før 1. august skal altid genudsættes. Krebsesæsonen starter 1. august jf. søregulativet.*

Formandens beretning blev godkendt

1. Indkomne forslag

Der var ingen forslag

1. Fremlæggelse af regnskab

Søren Loldrup fremlagde regnskabet som blev godkendt

1. Fastlæggelse af kontingent

Bestyrelsen foreslog uændret kontingent, hvilket blev vedtaget.

1. Valg af bestyrelse og revisor

Søren Loldrup og Mads Keller blev genvalgt. Revisoren var ikke på valg.

1. Jubilæumsfest, 29.8.09

Bestyrelsen præsenterede ideen om en fest for at markere Søejerlagets 75 års jubilæum. Dette blev vedtaget og der er nedsat et festudvalg. Festen afholdes 29.8.09 for enden af Rudesøvej, hvor der opstilles et telt. Nærmere detaljer om festen tilgår senere.

1. Åkandebeskæring og stivedligehold

Sidste år blev der ryddet en bane i søen af nogle af medlemmerne. Denne proces gentages i år og Keld Garfort tager initiativ til projektet.

Jannie nævnte et problem med voksende algevækst i søen. Der blev diskuteret forskellige løsningsmuligheder, men det er nok svært at komme dette problem effektivt til livs.

Stien ved Rudesøvej er vedligeholdt og Mads lovede at kigge på stien fra Landsvej.

1. Eventuelt

Keld nævnte muligheden af at udsætte ørreder i søen med opfiskning til formål. Der har tilsyneladende ikke været det store held med udsætningen af sandart og bestyrelsen er skeptisk med hensyn til udsætning af fremmede ikke naturlige arter i søen.

Refrent: Søren Kraunsøe